Lainan viitekoron taso tarkistetaan aina korontarkistuspäivänä. Oman lainasi seuraavan korontarkistuspäivän voit tarkistaa mobiili- tai verkkopankista asuntolainasi tiedoista. Korontarkistuspäivä riippuu siitä, mikä viitekorko asuntolainassasi on: 12 kuukauden euriboriin sidotun asuntolainan viitekorko tarkistetaan 12 kuukauden välein, kun taas 6 kuukauden euriboriin sidotun asuntolainan viitekorko tarkistetaan 6 kuukauden välein.  Viitekorko lukitaan korontarkistuspäivää kaksi pankkipäivää edeltävään tasoon. Viitekorko pysyy lukittuna, kunnes seuraava korontarkistuspäivä taas koittaa. Viitekorkosi ei siis muutu päivittäin korkojen markkinaheilahtelujen mukaan, vaan ainoastaan sovittuna korontarkistuspäivänä. Asuntolainan korontarkistuspäivä määräytyy lainan nostopäivän mukaan.